Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 321/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Nuez de Pedroso“

EU št.: PDO-ES-02643 – 14. oktober 2020

ZOP (X) ZGO ( )

1. Ime [ZOP ali ZGO]

„Nuez de Pedroso“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

„Nuez de Pedroso“ so orehi, ki se obirajo v nasadih in na posameznih drevesih vrste Juglans regia L. ter se dajejo na trg kot neoluščeni suhi orehi (ki jih je treba pred zaužitjem le oluščiti) ali orehova jedrca (oluščena in z odstranjenimi notranjimi pregradami).

Obirajo se domače in tujerodne sorte orehov. Domača sorta je avtohtoni oreh rioja alta, neavtohtone sorte pa so chandler, lara, franquette, hartley, fernor, ferbel in fernette, ki so bile uvedene na sredogorska območja z atlantskim podnebjem in so se temu geografskemu okolju skozi stoletja prilagodile. Skupaj tvorijo nabor ekotipov lokalnega izvora, ki so jih kmetje izbirali skozi stoletja, predvsem da bi izboljšali donos in kakovost. Zato imajo ti orehi višjo vsebnost antioksidantov kot orehi z drugih območij in dosegajo minimalno antioksidativno aktivnost, ki po testni metodi DDPH znaša 115 μmol troloksa/g (± 10 %).

Orehi „Nuez de Pedroso“ so srednje veliki do veliki koščičasti plodovi blede barve in kroglaste oblike s srednje debelim do debelim lesnatim endokarpom, ki ga je zelo težko streti in iz katerega se jedro zlahka izlušči brez razpolavljanja.

Plod, ki ga sestavljata dva nagubana kotiledona (polovički), ki po obliki malce spominjata na možgane, je ločen z navpično pregrado in dvema do štirimi nepopolnimi lažnimi pregradami ter je srednje velik do velik, svetle do srednje temne barve z jantarnimi odtenki kožice, zelo intenzivnim vonjem in značilnim „orehovim“ okusom, ki je prijeten, z aromo po praženem, nekoliko grenak, rahlo trpek, brez neprijetnih priokusov ali vonjav, zaradi velike oksidacijske stabilnosti ni žarek.

Orehi „Nuez de Pedroso“ imajo veliko oksidacijsko stabilnost, zato je njihov rok uporabnosti daljši od enega leta in se v tem času ne pokvarijo.

Neoluščeni suhi orehi morajo ob pakiranju imeti premer najmanj 28 mm in naravno stopnjo vlažnosti največ 12 % ter morajo biti v dobrem stanju. Neoluščeni suhi orehi se lahko pakirajo po največ 15 kg.

Orehova jedrca, ki se lahko prodajajo kot „cela“ ali „zdrobljena“, morajo biti velika vsaj 8 mm in imeti naravno vsebnost vlage največ 5 %. Ne smejo imeti krhkih ali suhih delov in razbarvanih ali čezmerno obarvanih delov glede na preostalo jedrce. Takšne nepravilnosti se lahko pojavijo na največ 25 % jedra. Orehova jedrca se lahko pakirajo po največ 5 kg.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Celoten proizvodni postopek, vključno s sušenjem in luščenjem, če je ustrezno, mora potekati na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Določeno je, da je treba po 15. maju vse proizvode, ki niso dani na trg, shranjevati pri temperaturi, ki ne presega 8 °C, in pri 60–75-odstotni vlažnosti. Shranjujejo se lahko do 31. decembra v letu, ki sledi letu obiranja.

Pakiranje in označevanje sta še en ključni korak pri zagotavljanju, da se orehi „Nuez de Pedroso“ sprostijo na trg v popolnem stanju in da v istem pakiranju niso pomešani z orehi iz drugih virov ali z orehi, ki niso bili posušeni naravno ali pravilno shranjeni.

Dobri pogoji shranjevanja proizvoda (nadzorovana temperatura in vlažnost) pred njegovim dajanjem na trg prispevajo k ohranjanju zelo topnih in termolabilnih antioksidantov v orehih „Nuez de Pedroso“, s čimer se upočasni kvarjenje in podaljša rok uporabnosti.

Zaradi zagotavljanja skladnosti s temi zahtevami, s katerimi se omeji kvarjenje lipidov po sušenju ter jamčita poreklo in sledljivost proizvoda, je treba upravljavski organ, ali če tega ni, pristojni organ obvestiti o naslednjih praksah: shranjevanju, pakiranju in označevanju.

3.6. Posebna pravila za označevanje proizvoda, za katerega se uporablja registrirano ime

Posamezne etikete za vsako obliko proizvoda morajo biti oštevilčene in vsebovati naslednje informacije:

1. ime zaščitene označbe porekla „Nuez de Pedroso“ in njen logotip,

2. če je ustrezno, navedbo „nueces en grano“ (orehova jedrca) in leto, v katerem so bili orehi obrani.

Vsi pridelovalci in predelovalci proizvoda, ki izpolnjujejo zahteve iz specifikacije proizvoda, imajo dostop do posebnega logotipa, ki označuje proizvod (ne glede na to, ali so del skupine proizvajalcev vložnikov ali ne).

4. Jedrnata opredelitev geografskega območja

Opredeljeno geografsko območje je strnjeno in homogeno, pokriva skupno površino 1 163 km2 in vključuje 38 občin v avtonomni skupnosti Rioja, natančneje:

21 občin, ki spadajo v okrožje Rioja Alta: Santurde, Santurdejo, Berceo, San Millán de la Cogolla, Manzanares de Rioja, Villar de Torre, Villarejo, Estollo, Villaverde de Rioja, Arenzana de Abajo, Arenzana de Arriba, Badarán, Baños de Río Tobía, Bezares, Bobadilla, Camprovín, Cárdenas, Ledesma de la Cogolla, Manjarrés, Santa Coloma in Tricio, ter 17 občin, ki spadajo v okrožje Sierra Rioja Alta: Anguiano, Brieva de Cameros, Canales de la Sierra, Castroviejo, Mansilla, Matute, Tobía, Ventrosa, Villavelayo, Viniegra de Abajo, Viniegra de Arriba, Ezcaray, Zorraquín, Valgañón, Pazuengos, Ojacastro in Pedroso (po zadnji od navedenih občin je tudi poimenovana označba).

5. Povezava z geografskim območjem

Kakovost in posebne značilnosti orehov „Nuez de Pedroso“ so povezane z naravnimi in človeškimi dejavniki v geografskem okolju, v katerem se pridelujejo, shranjujejo in pakirajo.

5.1. Kakovost ali značilnosti proizvoda

Orehi, ki se pridelujejo, sušijo in shranjujejo na opredeljenem geografskem območju, imajo veliko oksidacijsko stabilnost zaradi višje naravne vsebnosti antioksidantov (41,75 μmol troloksa/g, več kot druge industrijsko proizvedene sorte, kar dokazujejo primerjalne študije, izvedene na inštitutu za maščobe in olja v Sevilli) in dosegajo povprečno antioksidativno aktivnost, ki po testni metodi DDPH znaša 124,672 μmol troloksa/g. To močno prispeva k upočasnitvi oksidacije orehov „Nuez de Pedroso“ in torej k temu, da jih je mogoče v popolnem stanju uživati dlje kot ostale podobne oreščke (tj. do enega leta, pri čemer je rok trajanja drugih oreščkov 3 do 6 mesecev).

Najpomembnejše izmed naravno prisotnih snovi z antioksidativnim delovanjem, ki so prisotne v tako velikem deležu, so topni tokofenoli, steroli in fenoli, kot so flavonoidi in hidrolizirajoči tanini, ki dajejo orehom „Nuez de Pedroso“ intenzivni vonj in značilni „orehov“ okus, ki je prijeten, z aromo po praženem, nekoliko grenak, rahlo trpek, brez kakršnih koli neprijetnih priokusov in vonjav, ter okraste in jantarjeve odtenke kožice ali ovojnice jedrc. Zato so te biomolekule tako pomembne za kakovost proizvoda, po kateri se loči od orehov, ki jih pridelujejo na sosednjih območjih.

Zaradi velike antioksidativne lastnosti orehov „Nuez de Pedroso“ v primerjavi z drugimi orehi in postopka naravnega sušenja, ki omogoča, da se te biomolekule ohranijo skoraj v celoti, ima proizvod veliko oksidacijsko stabilnost. To pomeni, da ima tudi daljši rok uporabnosti, saj ostane v popolnem stanju več kot leto dni, in se med shranjevanjem, ki lahko traja do 31. decembra v letu, ki sledi letu obiranja, bistveno redkeje pokvari, prav tako se ne razvijejo neprijetni okusi ali arome.

Lupina orehov „Nuez de Pedroso“ se s sušenjem ne zmehča. Orehi tako ostanejo nepredušno zaprti, kar pomeni, da se dobro ohranijo, in trdni, zato se jedro lažje izlušči, saj se ob luščenju ne zdrobijo.

5.2. Vzročna povezava: naravni dejavniki

Opredeljeno geografsko območje je strnjeno in homogeno območje v goratih okrožjih Rioja Alta in Sierra de Rioja Alta. Posebna tla in podnebje na celotnem območju omogočajo ustrezen razvoj pridelka, ki večinoma uspeva na hladnejših območjih zahodnih dolin, ki ležijo ob srednjih/zgornjih odsekih rek Oja in Najerilla ter njunih pritokih.

V okrožju Rioja Alta zaradi jasnega atlantskega vpliva nimajo enakega sredozemskega podnebja kot v preostalem delu avtonomne skupnosti (celinsko podnebje, ki jasno prehaja v zmerno hladno, zlasti v gorah), tako pa nastane širok vlažen pas s pogostimi in obilnimi padavinami.

Razlog za ta atlantski vpliv je značilen relief območja, ki ga ščiti pred suhimi in toplimi južnimi vetrovi. Povprečna skupna letna količina padavin je večja kot v preostalem delu avtonomne skupnosti (502,55 l/m2), količina spomladanskih padavin pa je lahko celo za več kot dvakrat večja kot na drugih območjih. To zelo ugodno vpliva na pridelek, ki je kljub trpežnosti zelo občutljiv za sušo, zlasti poleti. Junijske padavine, ki sovpadajo z obdobjem cvetenja, tudi pomagajo zagotoviti, da so orehi, ki jih pridelujejo na območju, ustrezno veliki.

Zaradi vlage, ki jo prinaša Atlantski ocean, na območju pogosteje dežuje, poskrbi pa tudi za uravnavanje temperatur, zato razlika med poletnimi in zimskimi temperaturami ni tako izrazita kot v preostalem delu avtonomne skupnosti.

Poletja zaradi poletnih neviht in visoke relativne vlažnosti, ki je posledica velikih razlik med dnevnimi in nočnimi temperaturami, niso tako topla kot v preostalem delu avtonomne skupnosti. Te posebne značilnosti blagodejno vplivajo na razvoj tega pridelka, ki je zelo občutljiv za visoke poletne temperature. Tako orehov ne opeče sonce, se lupine ne izpraznijo ali zvijejo, jedrca pa ne potemnijo oziroma se ne prilepijo na notranjo stran lupine, kar orehom „Nuez de Pedroso“ daje bledo barvo, velikost in enostavno luščenje jedra, ki so njihova značilnost.

Ostre zime in mila poletja hkrati prinašajo vsaj štiri mesece mrzlega vremena in vsaj štiri mesece povprečnih temperatur, ki presegajo 16 oC, kar zagotavlja, da bodo drevesa cvetela tudi naslednje leto ter da bodo plodovi v celoti in enakomerno dozoreli do jesenskega obiranja. To je bistvenega pomena za nadaljnji postopek naravnega sušenja, poskrbi pa tudi za visoko vsebnost fenolnih spojin in antioksidantov v plodovih. V znanstvenih študijah je bila vzpostavljena povezava med zrelostjo in vsebnostjo fenolov.

Posebne študije o vsebnosti fenolov v orehih so tudi potrdile, da nanje negativno vplivajo prevelika vročina, suša in nizka nadmorska višina. Na območju te ZOP tega ni, saj nadmorska višina visokogorja in posebne podnebne razmere na tem območju, zlasti hladnejša deževna poletja, posebej izrazito vplivajo na popolnoma prilagojene sorte, ki se tam gojijo. To ima pozitiven učinek, saj pomeni, da je vsebnost skupnih fenolov in naravnih antioksidantov višja kot pri orehih, pridelanih v drugih regijah.

Zaradi suhih in mrzlih jeseni in zim na tem območju, postopek naravnega sušenja omogoča, da se vsebnost vlage v orehih znižuje počasi in postopoma, brez pojava gliv ali aflatoksinov, s tem pa se podaljša njihov rok uporabnosti. Postopek industrijskega sušenja, ki se uporablja na drugih območjih, v povprečju traja 18 ur, naravno sušenje, ki se uporablja na opredeljenem območju, pa traja bistveno dlje, in sicer več dni. Trajanje je odvisno od trenutnih vremenskih razmer, kar dokazuje povezavo med postopkom naravnega sušenja in geografskim okoljem.

5.3. Vzročna povezava: človeški dejavniki

Strokovno znanje in izkušnje pri izbiranju semen in najboljših pridelovalnih praks, prepoznavanju, kdaj je pravi čas za obiranje orehov, ter zagotavljanju postopka naravnega sušenja in pravilnega načina shranjevanja se pridobivajo že leta in prenašajo iz roda v rod. So tudi pomemben dejavnik pri pridelavi visokokakovostnih orehov in ohranjanju vseh njihovih bistvenih značilnosti čim dlje, saj je tako bistveno manj verjetno, da se bodo pokvarili, to pa jim daje tudi večjo tržno vrednost.

Ker pridelovalci na geografskem območju ZOP že od nekdaj izbirajo semena zaščitenih sort, da bi izboljšali njihovo produktivnost in kakovostne lastnosti ter okrepili njihovo sposobnost prilagajanja opredeljenemu geografskemu območju, se tamkajšnje sorte razlikujejo od istih sort, ki rastejo drugje, celo na sosednjih območjih.

Sorte, ki se gojijo na tem območju, se izognejo pozni zmrzali, ker cvetijo pozno, listje pa jim odpade zgodaj. V nasprotnem primeru bi lahko prišlo do odlaganja jajčec metulja vrste Cydia pomonella, zaradi česar bi bili orehi črvivi. Ta škodljivec, ki na območju ZOP ni prisoten, je pogost na sosednjih, nižje ležečih območjih, kjer omejuje proizvodnjo in kakovost pridelka.

Orehi se oberejo ob optimalni zrelosti, kar je odločilnega pomena za doseganje visoke vsebnosti fenolnih spojin in antioksidantov v plodovih ter primernosti plodov za naravno sušenje, ki sledi. Da se ohrani bleda barva lupine in prepreči temnenje, orehi ne smejo predlogo ležati na tleh.

Postopek sušenja, ki se uporablja na območju, je tradicionalen in zgodovinski postopek naravnega sušenja, ki sledi takoj po obiranju orehov (vedno v 48 urah), da je čim manj negativnih učinkov na hranilne in organoleptične lastnosti plodov. Orehi se razprostrejo po popolnoma čisti in suhi površini (v višini največ treh plasti orehov) na mestu, kjer je zagotovljeno dobro naravno prezračevanje. Umetni viri toplote niso dovoljeni, orehe pa je treba redno premikati in čistiti, da se prepreči nastanek plesni.

V postopku industrijskega sušenja, ki se uporablja na drugih območjih in skrajša čas sušenja, se orehi sušijo z dotokom zraka pri visoki temperaturi. Tako pride do raztezanja in krčenja, zato lupina ni več nepredušna in pospeši se postopek oksidacije, orehi pa so tako manj primerni za shranjevanje in se pokvarijo bistveno prej.

Nasprotno pa pri postopku naravnega sušenja, ki se uporablja na opredeljenem območju, orehi „Nuez de Pedroso“ izgubijo vlago počasneje in postopoma, zato lupina ostane nepredušna in je manj verjetno, da bo postala krhka. Ker lupina, ki obdaja plod, ostane nepredušna, skoznjo ne more prodreti zrak in bistvene značilnosti ostanejo skoraj nespremenjene. Plodovi zato ne potemnijo, lipidi se ne pokvarijo (plodovi tako ne razvijejo neprijetnega okusa in vonja) in rok uporabnosti plodov se podaljša.

Postopek naravnega sušenja pomeni tudi, da se orehi „Nuez de Pedroso“ ne strejo zlahka, zato se jedra lažje izluščijo. Orehi, ki se sušijo s postopkom industrijskega sušenja, postanejo krhki, kar pomeni, da se med luščenjem hitreje zdrobijo in je težje izluščiti jedro.

Sklic na objavo specifikacije

V razdelku s specifikacijami proizvodov

https://www.larioja.org/agricultura/es/calidad-agroalimentaria

(1) UL L 343, 14.12.2012, str. 1.